5. POLITICA ÎN DOMENIUL CONCURENŢEI

1. Tratatul de instituire a Comunităţii Europene, titlul VI, capitolul 1, Reguli privind concurenţa.

(a) Sub rezerva articolelor 87 şi 88 din Tratatul CE, Polonia poate aplica scutiri de impozite pe profit până la 1 ianuarie 2001 pe baza Legii privind zonele economice speciale din 1994, în următoarele condiţii:

(i) pentru întreprinderile mici care corespund definiţiei comunitare a acestui tip de întreprinderi [2] şi conform practicii Comisiei, până la 31 decembrie 2011 inclusiv;

pentru întreprinderile mijlocii care corespund definiţiei comunitare a acestui tip de întreprinderi [3] şi conform practicii Comisiei, până la 31 decembrie 2010 inclusiv;

În caz de fuziune, achiziţie sau orice alt caz similar care implică un beneficiar al unei facilităţi fiscale acordate în temeiul legislaţiei susmenţionate, scutirea de la impozitul pe firmă se suspendă.

(ii) pentru alte întreprinderi, cu condiţia să fie respectate următoarele plafoane pentru ajutoarele acordate în temeiul legislaţiei susmenţionate:

(aa) Ajutoare de stat pentru investiţii regionale:

- ajutorul nu depăşeşte plafonul maxim de 75% din costurile eligibile de investiţie dacă întreprinderea a obţinut permisul de zonă economică specială (denumită în continuare ZES) înainte de 1 ianuarie 2000. Dacă întreprinderea a obţinut permisul ZES în anul 2000, ajutorul total pentru investiţii nu depăşeşte plafonul maxim de 50% din costurile eligibile de investiţie;

- dacă întreprinderea îşi desfăşoară activitatea în sectorul vehiculelor, [4] ajutorul total nu va depăşi plafonul maxim de 30% din costurile eligibile de investiţie;

- perioada utilizată la calcularea ajutorului care urmează să fie inclus în plafoanele susmenţionate de 75% şi 50% (30% în cazul sectorului autovehiculelor) începe la 1 ianuarie 2001; sunt excluse din calcul toate ajutoarele solicitate şi primite pe baza profiturilor anterioare acestei date,

- nu există nici o obligaţie de rambursare a ajutorului dacă la data aderării întreprinderea depăşea deja plafoanele aplicabile,

- în vederea calculării ajutorului total, se ţine cont de toate ajutoarele acordate beneficiarului în funcţie de costurile eligibile, inclusiv ajutoarele acordate în cadrul altor regimuri şi indiferent dacă ajutorul provine din surse locale, regionale, naţionale sau comunitare,

- costurile eligibile sunt definite pe baza liniilor directoare privind ajutorul regional; [5]

- costurile eligibile care pot fi luate în considerare sunt cele survenite în relaţie cu permisul ZES sau în cadrul unui program asupra căruia s-a convenit în mod oficial de către companie înainte de 31 decembrie 2002. Aceste costuri pot fi luate în considerare numai în măsura în care au survenit realmente în perioada cuprinsă între intrarea în vigoare a programului în conformitate cu Legea privind zonele economice speciale din 1994 şi 31 decembrie 2006;

(bb) Ajutoare de stat pentru investiţii în formare profesională, cercetare şi dezvoltare şi protecţia mediului:

- ajutoarele nu depăşesc plafoanele relevante aplicabile acestor obiective de ajutoare conform articolelor 87 şi 88 din Tratatul CE sau altor dispoziţii din acest act;

- perioada utilizată la calcularea ajutorului care urmează să fie inclus în plafoanele aplicabile începe la 1 ianuarie 2001; sunt excluse din calcul toate ajutoarele solicitate şi primite pe baza profiturilor anterioare acestei date,

- în vederea calculării ajutorului total, se ţine cont de toate ajutoarele acordate beneficiarului în funcţie de costurile eligibile, inclusiv ajutoarele acordate în cadrul altor regimuri şi indiferent dacă ajutorul provine din surse locale, regionale, naţionale sau comunitare,

- costurile eligibile se definesc pe baza normelor comunitare aplicabile obiectivelor în cauză,

- nu există nici o obligaţie de rambursare a ajutorului dacă la data aderării întreprinderea depăşea deja plafoanele aplicabile,

- costurile eligibile care pot fi luate în considerare sunt cele survenite în relaţie cu permisul ZES sau în cadrul unui program asupra căruia s-a convenit în mod oficial de către companie înainte de 31 decembrie 2002. Aceste costuri pot fi luate în considerare numai în măsura în care au survenit realmente în perioada cuprinsă între intrarea în vigoare a programului în conformitate cu Legea privind zonele economice speciale din 1994 şi 31 decembrie 2006;

(b) Dispoziţiile tranzitorii de litera (a) de mai sus intră în vigoare numai dacă Polonia a modificat Legea privind zonele economice speciale prin introducerea modificărilor de mai sus atât la subvenţiile pentru întreprinderile mici şi mijlocii cât şi la cele pentru întreprinderile mari acordate în temeiul Legii din 1994 privind zonele economice speciale până la 31 decembrie 2000 şi a armonizat toate subvenţiile individuale cu dispoziţiile de mai sus înainte de aderare. Toate ajutoarele acordate în temeiul Legii privind zonele economice speciale, care nu sunt armonizate cu condiţiile enunţate la litera (a) până la data aderării, sunt considerate ajutoare noi, conform mecanismului existent de acordare a ajutoarelor prevăzut în anexa IV la prezentul act, capitolul 3 privind politica în domeniul concurenţei.

(c) Polonia transmite Comisiei:

- la două luni după data aderării, informaţii privind îndeplinirea condiţiilor enunţate la litera (a) de mai sus;

- până la sfârşitul lunii februarie 2007, informaţii privind costurile eligibile de investiţie efectiv suportate de beneficiari în temeiul legislaţiei susmenţionate, cât şi asupra sumelor totale ale ajutoarelor primite de beneficiari, şi

- rapoarte bianuale privind monitorizarea ajutoarelor acordate beneficiarilor din sectorul autovehiculelor.

2. Tratatul de instituire a Comunităţii Europene, titlul VI, capitolul 1, Reguli privind concurenţa.

Fără să aducă atingere articolelor 87 şi 88 din Tratatul CE, Polonia poate acorda ajutoare de stat pentru protecţia mediului în următoarele condiţii:

(a) pentru investiţii în domeniul mediului destinate adaptării la standardele din Directivele Consiliului 76/464/CEE [6], 82/176/CEE [7], 83/513/CEE [8], 84/156/CEE [9] şi 86/280/CEE [10], până la 31 decembrie 2007, cu condiţia ca intensitatea ajutoarelor să se limiteze la plafonul regional pentru ajutoare. În cadrul întreprinderilor mici şi mijlocii, în sensul definiţiei comunitare [11] intensitatea poate fi mărită cu 15 puncte procentuale;

(b) pentru investiţii în domeniul mediului destinate adaptării la standardele din Directivele Consiliului 91/271/CEE [12] şi 1999/31/CE [13], până la datele specificate în anexa XII, capitolul 13 privind mediul, secţiunea C, punctul 2, şi secţiunea B, punctul 3, la prezentul Act, cu condiţia ca intensitatea ajutoarelor să se limiteze la plafonul regional pentru ajutoare. În cadrul întreprinderilor mici şi mijlocii, în sensul definiţiei comunitare [14] intensitatea poate fi crescută cu 15 puncte procentuale;

(c) pentru investiţii în domeniul mediului destinate adaptării la standardele din Directiva Consiliului 96/61/CEE [15], pentru instalaţiile existente şi până la datele specificate în anexa XII la prezentul act, capitolul 13 privind mediul, secţiunea D, punctul 1, cu condiţia ca intensitatea ajutoarelor să se limiteze la 30% din costurile eligibile de investiţie;

(d) pentru investiţii în domeniul mediului destinate adaptării la standardele din Directiva Consiliului 96/61/CEE, până la 31 octombrie 2007, pentru instalaţiile existente pentru care nu se aplică dispoziţiile din anexa XII, la prezentul act, capitolul 13 privind mediul, secţiunea D, punctul 1, cu condiţia ca intensitatea ajutoarelor să se limiteze la 30% din costurile eligibile de investiţie;

(e) pentru investiţii în domeniul mediului destinate adaptării la standardele din Directiva 2001/80/CEE [16], pentru instalaţiile existente şi până la datele specificate în anexa XII la prezentul act, capitolul 13 privind mediul, secţiunea D, punctul 2, cu condiţia ca intensitatea ajutoarelor să se limiteze la 50% din costurile eligibile de investiţie;

(f) costurile eligibile pentru investiţii în domeniul mediului se stabilesc în conformitate cu secţiunea E.1.7. din liniile directoare comunitare privind ajutoarele de stat pentru protecţia mediului [17], sau în conformitate cu normele ulterioare de înlocuire a liniilor directoare existente;

(g) dispoziţiile tranzitorii stabilite la literele (a) – (f) intră în vigoare numai dacă Polonia acordă ajutoare în condiţiile susmenţionate.

[2] În conformitate cu Recomandarea Comisiei 96/280/CE din 3 aprilie 1996 privind definiţia întreprinderilor mici şi mijlocii (JO L 107, 30.4.1996, p. 4).

[3] În conformitate cu Recomandarea Comisiei 96/280/CE din 3 aprilie 1996 privind definiţia întreprinderilor mici şi mijlocii (JO L 107, 30.4.1996, p. 4).

[4] În sensul anexei C la Cadrul multisectorial comunitar de ajutoare regionale pentru proiectele mari de investiţii, (JO C 70, 19.3.2002, p. 8).

[5] JO C 74, 10.3.1998, p. 9.

[6] Directiva Consiliului 76/464/CEE privind poluarea cauzată de anumite substanţe periculoase evacuate în mediul acvatic comunitar (JO L 129, 18.5.1976, p. 23), modificată.

[7] Directiva Consiliului 82/176/CEE privind valorile limită şi obiectivele de calitate pentru evacuările de mercur din sectorul electrolizei cloralcanilor (JO L 81, 27.3.1982, p. 29), modificată.

[8] Directiva Consiliului 83/513/CEE privind valorile limită şi obiectivele de calitate pentru evacuările de cadmiu (JO L 291, 24.10.1983, p. 1), modificată.

[9] Directiva Consiliului 84/156/CEE privind valorile limită şi obiectivele de calitate pentru evacuările de mercur din alte sectoare decât cel al electrolizei cloralcanilor (JO L 99, 11.4.1984, p. 38), modificată.

[10] Directiva Consiliului 86/280/CEE privind valorile limită şi obiectivele de calitate pentru evacuările anumitor substanţe periculoase incluse în lista I din anexa la Directiva 76/464/CEE (JO L 181, 4.7.1986, p. 16), modificată.

[11] Recomandarea Comisiei 96/280/CE din 3 aprilie 1996 privind definiţia întreprinderilor mici şi mijlocii (JO L 107, 30.4.1996, p. 4).

[12] Directiva Consiliului 91/271/CEE privind tratarea apelor reziduale urbane (JO L 135, 30.5.1991, p. 40). Directivă modificată de Directiva 98/15/CE (JO L 67, 7.3.1998, p. 29).

[13] Directiva Consiliului 1999/31/CE privind rampele de gunoi (JO L 182, 16.7.1999, p. 1).

[14] Recomandarea Comisiei 96/280/CE din 3 aprilie 1996 privind definiţia întreprinderilor mici şi mijlocii (JO L 107, 30.4.1996, p. 4).

[15] Directiva Consiliului 96/61/CE privind prevenirea şi controlul integrat al poluării (JO L 257, 10.10.1996, p. 26).

[16] Directiva Parlamentului European şi a Consiliului 2001/80/CE privind limitarea emisiilor în aer de anumiţi poluanţi provenind de la instalaţii de ardere de mari dimensiuni (JO L 309, 27.11.2001, p. 3).

[17] JO C 37, 3.2.2001, p. 3.

--------------------------------------------------